钦定古今图书集成/明伦汇编/氏族典/第297卷 > 《廖用贤尚友录》 > 羊琇
## 钦定古今图书集成/明伦汇编/氏族典/第297卷 > 《廖用贤尚友录》 > 羊琇

按《晋书羊琇传》：“琇字稚舒，景献皇后之从父弟也。少
举郡计，参镇西锺会军事，从平蜀。及会谋反，琇正言
苦谏，还赐爵关内侯。琇涉学有智筭，少与武帝通门，
甚相亲狎。每接筵同席，尝谓帝曰：‘若富贵见用，任领
护各十年’。帝戏而许之。初，帝未立为太子，而声论不
及弟攸。文帝素意重攸，恒有代宗之议。琇密为武帝”
画策，甚有匡救。又观察文帝为政，损益揆度，应所顾
问之事，皆令武帝默而识之。后文帝与武帝论当世
之务及人间可否，武帝答无不允，由是储位遂定。及
帝为抚军，命琇参军事。帝即王位后，擢琇为左卫将
军，封甘露亭侯。帝践阼，累迁中护军，加散骑常侍。琇
在职十三年，典禁兵，豫机密，宠遇甚厚。琇性豪侈，费
用无复齐限。又喜游䜩，以夜续昼，中外五亲，无男女
之别，时人讥之。然党慕胜己，其所推奉，便尽心无二。
穷窘之徒，特能振恤选用多以得意者居先，不尽铨
次之理。将士有冒官位者，为其致节，不惜躯命。然放
恣犯法，每为有司所贷。其后司隶校尉刘毅劾之，应
至重刑，武帝以旧恩，直免官而已。寻以侯白衣领护
军，顷之，复职。及齐王攸出镇也，琇以切谏忤旨，左迁
太仆。既失宠，愤怨，遂发病，以疾笃求退。拜特进，加散
骑常侍，还第卒。追赠辅国大将军、开府仪同三司，赐
东园秘器、朝服一袭、钱三十万，布百疋，谥曰“威。”